b'\n_START_ARTICLE_\nStadion Dziesi\xc4\x99ciolecia\n_START_SECTION_\nHist\xc3\xb2ria\n_START_PARAGRAPH_\nEl 1953 l\'Associaci\xc3\xb3 d\'Arquitectes Polonesos va obrir un concurs anomenat "Estadi Ol\xc3\xadmpic per a la ciutat de Vars\xc3\xb2via". El va guanyar l\'equip de Jerzy Hryniewiecki, Zbigniew Ihnatowicz i Jerzy So\xc5\x82tan, i el mateix any va comen\xc3\xa7ar-ne la construcci\xc3\xb3. Fou constru\xc3\xaft principalment amb els enderrocs dels edificis destru\xc3\xafts durant la Sublevaci\xc3\xb3 de Vars\xc3\xb2via de 1944._NEWLINE_El projecte consistia en la construcci\xc3\xb3 d\'un estadi ol\xc3\xadmpic obert en forma d\'\xc3\xb2val, en qu\xc3\xa8 hi havia d\'haver un camp de futbol i una pista d\'atletisme de 400m. En teoria les grades amb bancs de fusta tenien capacitat per a 71.008 persones, per\xc3\xb2 durant grans festivals n\'hi podien caber m\xc3\xa9s de 100.000. A m\xc3\xa9s a m\xc3\xa9s, l\'estadi estava equipat amb un camp d\'entrenament, un petit colosseu, un aparcament per a 900 vehicles, un parc i una estaci\xc3\xb3 de bus i de tren._NEWLINE_Poc temps despr\xc3\xa9s de la inauguraci\xc3\xb3 va esdevenir l\'estadi nacional de Pol\xc3\xb2nia, fou l\'escenari dels partits internacionals de futbol i de les competicions d\'atletisme m\xc3\xa9s importants, gales del partit comunista, concerts i festivals commemoratius. El 1968 fou el lloc de l\'auto-immolaci\xc3\xb3 de Ryszard Siwiec en protesta de la invasi\xc3\xb3 de Txecoslov\xc3\xa0quia durant un festival de propaganda._NEWLINE_El 1983, a causa de problemes t\xc3\xa8cnics, l\'estadi fou abandonat. El 1989 fou posat en renda per la ciutat de Vars\xc3\xb2via a una companyia que va convertir l\'estadi en un mercat a l\'aire lliure anomenat Jarmark Europa. Amb m\xc3\xa9s de 5.000 comerciants (i molts d\'altres sense registrar) era la instal\xc2\xb7laci\xc3\xb3 m\xc3\xa9s gran d\'aquest tipus a Pol\xc3\xb2nia.'